Source: http://lead.ro/o-noua-ocazie-csm-bucuresti-cauta-victoria-panaceu-cu-krim-si-calificarea-sferturile-de-finala-ale-ligii-campionilor/
Timestamp: 2017-11-19 06:41:17+00:00

Document:
O nouă ocazie. CSM București caută victoria-panaceu cu Krim și calificarea în sferturile de finală ale Ligii Campionilor - Lead.ro
O nouă ocazie. CSM București caută victoria-panaceu cu Krim și calificarea în sferturile de finală ale Ligii Campionilor
Zilele de după înfrângeri sunt lungi și frustrante. Ai prea mult timp să-ți amintești erorile și șansele pierdute: “ar fi trebuit să jucăm în ritmul nostru, nu al lor”, “dacă ne-am fi apărat măcar la jumătate din posibilități”, “puteam egala chiar pe final…”
Iar când pierzi jucând slab, așa cum a făcut-o CSM cu Larvik, singura pilulă eficientă e victoria. Orice victorie, numai să vină repede.
Vineri seara (ora 20.00), după o lungă săptămână de așteptare, CSM poate scăpa de febra înfrângerii din Norvegia. La București ajunge Krim Ljubliana – echipă care poate juca și solid, dar și subțire –, iar o victorie în Sala Polivalentă ar aduce cu ea și calificarea în sferturile Champions League.
Final Training before tomorrow's clash in the #ehfcl! #CSMB vs #Krim-8 pm
A post shared by CSM Bucharest (@csm_bucharest) on Mar 2, 2017 at 8:02am PST
Dacă handbalistele antrenate de Aurelian Roșca au pierdut un singur meci (cel cu Larvik) anul acesta, Krim s-a obișnuit deja cu înfrângerile într-o grupă principală în care pornea, încă din start, cu șansa a cincea. Campioana Sloveniei a pierdut toate cele patru meciuri jucate până acum în Grupa 2, iar la Gyor, etapa trecută, echipa a intrat într-un adevărat blocaj: un singur gol marcat în ultimele 18 minute.
Dar aceeași Krim a bătut pe Larvik, în toamnă, în ambele meciuri din grupa inițială, așa că statistica e încurcată. CSM pornește mare favorită, dar jocul de handbal nu-și amintește mereu de calculele hârtiei și de așteptările specialiștilor. Și totuși.
Chiar dacă jocul campioanelor en-titre nu a arătat grozav în ultima perioadă, puțini iau în calcul un eșec cu Krim (pe care CSM a învins-o convingător, 24-21, la început de februarie), și mulți se gândesc deja la eventualele adversare din sferturi.
Cu două etape rămase de jucat, multe întrebări își caută răspuns, și doar un singur sfert de finală pare deja stabilit (nici acesta definitiv): Gyor – Metz.
Vardar 13 puncte
Ferencvaros 13 puncte
Buducnost 10 puncte
Metz 6 puncte
Thuringer 4 puncte
Astrahanochka 2 puncte
Gyor 13 puncte
Larvik 10 puncte
Midtjylland 8 puncte
CSM București 7 puncte
Krim Ljubliana 6 puncte
Esjberg 4 puncte
În grupa CSM-ului era greu de crezut, încă de la debutul grupelor principale, că Gyor poate scăpa prima poziție. Așa că duelul dintre CSM, Larvik și Midtjylland a părut mereu o ceartă pentru locul doi.
Dar adevărul este că toată această goană din urma lui Gyor și-a cam pierdut importanța. De ce? Pentru că nimeni nu are habar dacă e mai bine să joci în dubla eliminatorie cu Vardar, Ferencvaros sau Buducnost, care tocmai a oprit impresionanta serie de invincibilitate a lui Vardar. Probabil că-i la fel de rău cu oricare dintre ele. Singurul (mic) avantaj al clasării pe doi ar fi programul meciurilor, cu returul în propria sala.
Așa că cel mai indicat lucru pe care-l poate face CSM e să ia fiecare meci pe rând și să-ncerce să ridice cât mai repede nivelul propriului joc. Altfel spus, timpul e (încă) de partea fostelor campioane. Pentru că-n handbal, câteva săptămâni pot schimba foarte multe. Inclusiv forma de moment a echipelor dominante. Dacă azi favoritele la Final 4 sunt clare – cele trei de mai sus și Gyor, din grupa CSM-ului –, lucrurile încă se pot modifica. Și singura echipa care este, măcar în teorie, în măsură să strice socoteala celor patru rămâne CSM.
În Grupa 1, Vardar joacă în Franța, cu Metz, Ferencvaros merge în Germania, pentru meciul cu Thuringer, echipa Crinei Pintea, iar Buducnost, cu Cristina Neagu în ultimele luni de contract, primește vizita rusoaicelor de la Astrahanochka. Toate meciurile se joacă duminică, 5 martie.
În Grupa CSM-ului, Larvik are o scurtă deplasare până la Midtjylland (sâmbătă, 4 martie), unde încearcă să-și asigure locul doi, iar Gyor o primește pe Esjberg o zi mai târziu.
Alte vești
Portărița Jelena Grubisic, una dintre eroinele sezonului trecut, și-a prelungit contractul cu CSM pentru încă un an și va rămâne la București până în vara lui 2018.
Grubisic a jucat ani buni (2009-2014) pentru Krim. Ea a venit la CSM în 2015, după un sezon petrecut la Gyor.

References: CSM 
 CSM 
 CSM 
 CSM 
 CSM 
 CSM 
 CSM 

CSM 
 CSM 
 CSM 
 CSM